Document ID: 31993R3498

KOMISSION ASETUS (EY) N:o 3498/93,
annettu 20 päivänä joulukuuta 1993,
erityisesti oliiviöljyalalla sovellettavista määräytymisperusteista
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92(1) ja erityisesti sen 6 artiklan 2 kohdan,
sekä katsoo, että
asetuksella (ETY) N:o 3813/92 otetaan käyttöön uusi maatalouden rahapoliittinen järjestelmä 1 päivästä tammikuuta 1993; maatalousalalla käytettävien muuntokurssien vahvistamista ja soveltamista koskevista yksityiskohtaisista säännöistä 30 päivänä huhtikuuta 1993 annetussa komission asetuksessa (ETY) N:o 1068/93(2) vahvistetaan tässä järjestelmässä markkinointivuoden 1993/1994 alusta sovellettavat maatalouden muuntokurssien määräytymisperusteet; on suotavaa määrittää yksityiskohtaisesti oliiviöljyalalla sovellettavat maatalouden muuntokurssien määräytymisperusteet, sanotun kuitenkaan rajoittamatta asetuksen (ETY) N:o 1068/93 13, 14, 15, 16 ja 17 artiklassa säädettyjä ennakkovahvistusta koskevia mahdollisuuksia,
rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(3), sellaisena kuin se on viimeksi muutettuna asetuksella (ETY) N:o 3179/93(4) 5 artiklassa säädetään oliiviöljyn tuotantotukijärjestelmästä; tässä järjestelmässä säädetään tuen myöntämisestä oliivinviljelijöille, joiden keskituotanto on vähintään 500 kilogrammaa oliiviöljyä sillä edellytyksellä, että esitetään todiste oliivien jalostamisesta hyväksytyssä myllyssä; tämän tuen taloudellinen tavoite saavutetaan, kun oliivit jalostetaan öljyksi; tässä tapauksessa ja koska asianomaisia oliivinviljelijöitä on hyvin paljon, olisi tarkennettava asetuksen (ETY) N:o 1068/93 10 artiklan 2 kohdan säännösten soveltaminen,
niihin oliivinviljelijöihin, joiden keskituotanto on alle 500 kilogrammaa öljyä, sovellettavassa edellä mainitussa järjestelmässä säädetään sellaisen tuotannossa olevien puiden perusteella kiinteänä lasketun tuen myöntämisestä, joka ei siis ole sidoksissa todella tuotettuun määrään; oliivit jalostetaan tuottajajäsenvaltioissa öljyksi yleensä tammikuussa,
tiettyjä maataloustuotteita koskevista erityistoimenpiteistä Aigeianmeren pienten saarien hyväksi 19 päivänä heinäkuuta 1993 annetussa neuvoston asetuksessa (ETY) N:o 2019/93(5) säädetyn kiinteän hehtaarituen tarkoitus on erityisesti pitää yllä tuotantomahdollisuudet ja säilyttää luonnollinen maisema ja ympäristö,
on syytä vahvistaa asetuksen N:o 136/66/ETY 20 a artiklassa säädetyn tiettyjen säilykkeiden valmistamiseen käytettyjä oliiviöljyjä koskevan tuotantotuen määräytymisperuste asetuksen (ETY) N:o 1068/93 10 artiklan 2 kohdan mukaisesti,
määräytymisperusteiden yhtenäisen soveltamisen helpottamiseksi olisi kumottava oliiviöljyn tukea koskevan saatavan määräytymisperusteesta 20 päivänä joulukuuta 1974 annettu komission asetus (ETY) N:o 3224/74(6) ja muutettava oliiviöljyn kulutustukijärjestelmän soveltamista koskevista yksityiskohtaisista säännöistä 24 päivänä syyskuuta 1985 annetun komission asetuksen (ETY) N:o 2677/85(7), sellaisena kuin se on viimeksi muutettuna asetuksella (ETY) N:o 643/93(8), tiettyjä säännöksiä,
näitä määräytymisperusteita olisi voitava soveltaa markkinointivuoden alusta alkaen, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Asetuksen N:o 136/66/ETY 5 artiklassa tarkoitettuun ja niille oliivinviljelijöille, joiden keskituotanto on vähintään 500 kilogrammaa oliiviöljyä, myönnettävään tuotantotukeen sovellettavan maatalouden muuntokurssin määräytymisperusteena pidetään sen kuukauden ensimmäistä päivää, jona määritetty erä oliiveja tulee hyväksyttyyn myllyyn siten kuin yhdenmukaistettua päivittäistä varastokirjanpitoa koskevan komission asetuksen (ETY) N:o 3061/84(9) 9 artiklan 2 kohdan a alakohdassa tarkennetaan.
2 Asetuksen N:o 136/66/ETY 5 artiklassa tarkoitettuun ja niille oliivinviljelijöille, joiden keskituotanto on alle 500 kilogrammaa oliiviöljyä, myönnettävään tuotantotukeen sovellettavan maatalouden muuntokurssin määräytymisperusteena pidetään sen markkinointivuoden alkua seuraavan tammikuun 1 päivää, jonka osalta tuki myönnetään.
2 artikla
Asetuksen (ETY) N:o 2019/93 11 artiklassa säädettyyn oliivitarhojen ylläpitämiseen annettavaan kiinteään hehtaaritukeen sovellettavan maatalouden muuntokurssin määräytymisperusteena pidetään kyseisen vuoden tammikuun 1 päivää.
3 artikla
Tiettyjen säilykkeiden valmistamiseen käytettyjä oliiviöljyjä koskevaan tuotantotukeen sovellettavan maatalouden muuntokurssin määräytymisperusteena pidetään päivää, jona komission asetuksen (ETY) N:o 1963/79(10) 2 artiklassa tarkoitettu tarkastuspyyntö on jätetty.
4 artikla
Korvataan asetuksen (ETY) N:o 2677/85 7 artiklan 1 kohdan toinen alakohta seuraavasti:
"Kulutustukeen sovellettavan maatalouden muuntokurssin määräytymisperusteena pidetään päivää, jona pakattu öljy lähtee hyväksytystä pakkausyrityksestä."
5 artikla
Kumotaan asetus (ETY) N:o 3224/74.
6 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä marraskuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1993.

Labels: 4
17
19
6